RÅDETS FORORDNING (EF) Nr. 1901/98 af 7. september 1998 om forbud mod jugoslaviske luftfartsselskabers flyvninger mellem Forbundsrepublikken Jugoslavien og Det Europæiske Fællesskab

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 228 A,

under henvisning til fælles holdning 98/426/FUSP af 29. juni 1998 fastlagt af Rådet på grundlag af artikel J.2 i traktaten om Den Europæiske Union om forbud mod jugoslaviske luftfartsselskabers flyvninger mellem Forbundsrepublikken Jugoslavien (FRJ) og Det Europæiske Fællesskab (1),

under henvisning til forslag fra Kommissionen, og

ud fra følgende betragtninger:

Udviklingen i Kosovo har allerede medført, at De Forenede Nationers Sikkerhedsråd har indført en våbenembargo mod Forbundsrepublikken Jugoslavien (FRJ) under kapitel VII i De Forenede Nationers Charter, og at der overvejes yderligere foranstaltninger, såfremt der ikke sker konstruktive fremskridt i retning af en fredelig løsning på situationen i Kosovo;

Den Europæiske Union har truffet yderligere foranstaltninger som forudsat i fælles holdning 98/240/FUSP (2), 98/326/FUSP (3) og 98/374/FUSP (4) og i Rådets forordning (EF) nr. 926/98 (5), (EF) nr. 1295/98 (6) og (EF) nr. 1607/98 (7);

FRJ's regering har ikke standset udøvelse af vilkårlig vold og brutal undertrykkelse af sine egne borgere, hvilket udgør alvorlige krænkelser af menneskerettighederne og af international menneskeret, og har ikke taget konkrete skridt til at finde en politisk løsning på Kosovo-spørgsmålet gennem en fredelig dialog med det Kosovo-albanske samfund med henblik på at opretholde sikkerheden og freden i området;

i fælles holdning 98/426/FUSP forudses der indført et forbud mod jugoslaviske luftfartsselskabers flyvninger mellem Forbundsrepublikken Jugoslavien (FRJ) og Det Europæiske Fællesskab som en yderligere foranstaltning til at få FRJ's regering til at opfylde kravene i FN's Sikkerhedsråds resolution 1160 (1998) og i de nævnte fælles holdninger;

denne yderligere foranstaltning falder ind under anvendelsesområdet for traktaten om oprettelse af Det Europæiske Fællesskab;

der er derfor navnlig for at undgå en fordrejning af konkurrencen behov for EF-lovgivning til gennemførelse af disse foranstaltninger, for så vidt angår Fællesskabets område; dette område anses med henblik på denne forordning for at omfatte de af medlemsstaternes territorier, hvor traktaten om oprettelse af Det Europæiske Fællesskab finder anvendelse på de betingelser, der er fastlagt i traktaten;

det er nødvendigt at fastsætte visse specifikke undtagelser;

det er nødvendigt, at Kommissionen og medlemsstaterne informerer hinanden om, hvilke foranstaltninger der træffes i henhold til denne forordning, og at de udveksler anden relevant information, som de råder over, i forbindelse med denne forordning -

UDSTEDT FØLGENDE FORORDNING:

Artikel 1

1. Fly, der anvendes direkte eller indirekte af jugoslaviske luftfartsselskaber, som har hovedvirksomhed eller hjemsted i Forbundsrepublikken Jugoslavien, må ikke flyve mellem Forbundsrepublikken Jugoslavien og Det Europæiske Fællesskab.

2. Alle driftstilladelser, der er udstedt til jugoslaviske luftfartsselskaber, tilbagekaldes hermed.

Artikel 2

Der må ikke udstedes nye driftstilladelser eller foretages en fornyelse af eksisterende tilladelser, som gør det muligt for fly, der er registreret i Forbundsrepublikken Jugoslavien, at flyve til eller fra lufthavne i Fællesskabet.

Artikel 3

1. Artikel 1 og 2 finder ikke anvendelse på:

a) nødlandinger på Fællesskabets område samt flystart i tilknytning hertil

b) bevillinger til charterflyvning foretaget af Montenegro Airlines mellem Leipzig og Tivat.

2. Intet i denne forordning skal fortolkes som en begrænsning af rettighederne for jugoslaviske luftfartsselskaber og fly registreret i FRJ på Det Europæiske Fællesskabs område, dog med undtagelse af at lande og starte.

Artikel 4

Bevidst og forsætlig deltagelse i tilknytning til aktiviteter, der direkte eller indirekte har til formål eller til virkning at omgå bestemmelserne i artikel 1 og 2, er forbudt.

Artikel 5

Hver enkelt medlemsstat fastsætter de sanktioner, der skal pålægges i tilfælde af overtrædelse af bestemmelserne i denne forordning. Sådanne sanktioner skal være effektive, forholdsmæssige og afskrækkende.

Artikel 6

Kommissionen og medlemsstaterne underretter hinanden om, hvilke foranstaltninger der træffes i henhold til denne forordning, og udveksler anden relevant information, som de råder over, og som har berøring til denne forordning, f.eks. om overtrædelser og håndhævelsesproblemer, nationale domstoles domme eller beslutninger truffet af relevante internationale fora.

Artikel 7

Denne forordning finder anvendelse:

- på Fællesskabets område, herunder dets luftrum

- om bord på fly og skibe under en medlemsstats jurisdiktion

- på enhver person andetsteds, der er statsborger i en medlemsstat

- på alle organer, der er oprettet eller stiftet i henhold til en medlemsstats lovgivning.

Artikel 8

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. september 1998.

På Rådets vegne

W. SCHÜSSEL

Formand

(1) EFT L 190 af 4. 7. 1998, s. 3.

(2) EFT L 95 af 27. 3. 1998, s. 1.

(3) EFT L 143 af 14. 5. 1998, s. 1.

(4) EFT L 165 af 10. 6. 1998, s. 1.

(5) EFT L 130 af 1. 5. 1998, s. 1.

(6) EFT L 178 af 23. 6. 1998, s. 33.

(7) EFT L 209 af 25. 7. 1998, s. 16.